**Spoločnosť PSKD** – Prevádzka a stavby koľajovej dopravy, Bratislava

**15. Fórum koľajovej dopravy**

**VÝZVA**

Neuspokojivý stav železničnej infraštruktúry na Slovensku, veľké zaostávanie v rozvoji za väčšinou krajín EÚ, nejasne definovaná koncepcia a stratégia Dopravnej politiky štátu, opakujúce sa systémové chyby pri budovaní modernej železničnej infraštruktúry a dlhodobo neefektívna a len formálna integrácia železnice do verejnej osobnej dopravy, spôsobuje fatálne zanedbávanie potenciálu železnice na Slovensku. Účastníci konferencie sa zhodli na piatich rozhodujúcich bodoch, ktoré môžu pomôcť zvrátiť tento vyše 25 rokov pretrvávajúci a dnes už takmer neudržateľný stav riešenia dopravy na Slovensku.

1. **Aktualizovať Dopravnú politiku štátu**, v ktorej by železnica mala byť jedným z nosných systémov :

* v integrovanej verejnej osobnej doprave;
* v nákladnej doprave, s cieľom dosiahnuť 50 %-ný podiel na preprave tovaru do roku 2050 podľa Bielej knihy EÚ.

V rezorte dopravy aktualizovať stratégiu, jasne určiť  priority v čase, s finančnými

potrebami a s preferenciou koľajovej dopravy pred cestnou dopravou.

**Stratégiu definovať a  jej nemennosť garantovať prijatím Zákona.**

1. **Vytvoriť dlhodobý systém financovania** pre rozvoj, prevádzku a údržbu jednotlivých módov dopravy v zmysle stratégie štátu. Financovanie garantovať v štátnom rozpočte a zabezpečiť jeho vyváženosť medzi jednotlivými módmi dopravy, s cieľom sledovať stanovené priority.

**Fond pre financovanie dopravnej infraštruktúry je potrebné zriadiť Zákonom.**

1. **Národná dopravná autorita** je jednou z možností efektívnej integrácie verejnej osobnej dopravy. Druhá reálna cesta je vrátenie potrebných právomocí ministerstvu.

**Je nutné vrátiť sa k centralizácii riadenia verejnej osobnej dopravy a prijať Zákon.**

1. **Nové a zásadné zmeny v spôsobe verejného obstarávania**

Zdĺhavé procesy vo verejnom obstarávaní a dlhodobo kritizovaný systém obstarávania je potrebné zmeniť a stanoviť **nové princípy, podmienky a kritéria**, vrátane potrebného vzdelávania a osvety.

Podmienky a kritéria súťaží sa musia výraznejšie sústrediť na kvalitnú a efektívnu

prípravu stavieb, ktorej výsledkom bude menej problémová realizácia, optimálne

investičné náklady stavieb, dodržiavanie lehôt výstavby, kvalita a primerané zisky.

1. **Zákonom prijať podmienky pre aplikáciu systému BIM do prípravy, realizácie a správy verejných stavieb.**

Podľa nariadenia EK u verejných stavieb po 1.januári 2023 bude musieť byť proces pre tvorbu a správu projektu založený na tzv. informačnom modeli budovy – BIM. Viaceré súkromné firmy na Slovensku už v systéme BIM pripravujú, realizujú a budú spravovať svoje nové stavby.

**Je preto nutné čo najskôr prijať takýto zákon.** V Českej republike tak urobili na jeseň roku 2017.

Spoločnosť PSKD a jej odborný garanti v rámci Fóra koľajovej dopravy sú pripravení na spoluprácu a konzultácie pri príprave podkladov a materiálov pre prijatie nových zákonov, vyhlášok, resp. noriem.

V Bratislave 20.marca 2019,

účastníci 15. Fóra koľajovej dopravy